 סימולציה מדינית ביטחונית - ישראל

**לימוד רקע ישראל והעולם**

פרק זה יציג את השחקנים המרכזיים בעולם סביב ישראל (למעט רש"פ וחמאס), לכל גורם יוצגו האינטרסים המרכזיים שלו, הזיקות שלו לגורמים אחרים, המתחים המרכזיים בו ועוצמת השפעתו על ישראל. בסופו של הניתוח מובאת טבלה המרכזת את הנתונים בצורה טלגרפית.

הסבר מדדים:

1. אינטרסים - אינטרסים של הגורם ביחס לישראל ואינטרסים של ישראל ביחס לגורם זה.
2. זיקות - סימון הזיקות בין גורמים שונים בשלוש דרגות: חזקה, בינונית וחלשהה, זיקה מהווה חיבור אינטרסים בין שני גורמים שונים אשר אינם ישראל, יש להניח כי טיפול בגורם אחד עשוי לגרור שינוי / תגובה גם בגורם אחר אשר נמצא איתו בזיקה חזקה.
3. מתחים - סימון המתחים המרכזיים בו מצוי כל גורם, המתחים יסומנו ע"י שני קצוות הקיצון של מתח. סימון המתחים נועד להבנת מרחב הפעולה של כל גורם ומרחב ההשפעה שיש לכל אסטרטגיה ביחס לאותו גורם.
4. עוצמת ההשפעה - עוצמת ההשפעה ביחס לסכסוך הפלסטינאי, יימדד במספר בין 1 ל-3 כאשר 1 הוא הגבוה ביותר, מטרת הדירוג הצבעה על הגורמים המשמעותיים אשר נדרש להתחשב בהם ביתר שאת ולבנות אסטרטגיה מלאה לעבודה מולם.

גורמים:

**ארה"ב**

**רקע:**

יחסי ארצות הברית ו[ישראל](https://he.wikipedia.org/wiki/%D7%99%D7%A9%D7%A8%D7%90%D7%9C) נחשבים מאז סוף שנות ה-60 של המאה ה-20 ל[יחסי החוץ](https://he.wikipedia.org/wiki/%D7%9E%D7%93%D7%99%D7%A0%D7%99%D7%95%D7%AA_%D7%97%D7%95%D7%A5) הקרובים ביותר שמדינת ישראל מקיימת. כמדינה הנתונה לסכנות קיומיות תמידיות, רואה ישראל ביחסיה עם  ארצות הברית חשיבות עליונה.

בשנת 2005 לאחר ההתנתקות העניק בוש מכתב לשרון ובו הכיר בזכות ישראל על גושי ההתנחלויות ביהודה ושומרון. בתחילת 2006 תמכה ארצות הברית בעמדת ישראל השוללת כל משא ומתן עם הרשות. מאז השתלטות חמאס על רצועת עזה באמצע 2007 תומכת ארצות הברית בעמדת ישראל השוללת כל דיאלוג עם חמאס בטרם יכיר בישראל. תמיכה זו נמשכה גם בתקופת [מבצע עופרת יצוקה](https://he.wikipedia.org/wiki/%D7%9E%D7%91%D7%A6%D7%A2_%D7%A2%D7%95%D7%A4%D7%A8%D7%AA_%D7%99%D7%A6%D7%95%D7%A7%D7%94) בה הכשילה ארצות הברית קבלת החלטות נגד ישראל במועצת הביטחון.

לאחר בחירתם של ברק אובמה לנשיאות ארצות הברית ושל בנימין נתניהו לראש ממשלת ישראל בתחילת 2009, נתגלעה מתיחות בין שתי המדינות, בשל דרישתה של ארצות הברית להפסקת הבנייה ב[התנחלויות](https://he.wikipedia.org/wiki/%D7%94%D7%AA%D7%A0%D7%97%D7%9C%D7%95%D7%99%D7%95%D7%AA) כצעד מקדמי למשא ומתן, תביעה לה נענתה חלקית ישראל בהקפאת הבנייה בהן בסוף 2009. בשנת 2010 הכריזה ישראל על בניית 1600 יחידות דיור ברמת שלמה שבירושלים בניגוד לעמדת ארצות הברית שטענה שמהלך כגון זה עלול להפריע למשא ומתן המדיני בין ישראל לפלסטינים.

במסגרת התייצבותה של ארצות הברית נגד החלטות אנטי-ישראליות באומות המאוחות, היא הטילה בפברואר 2012 וטו במועצת הביטחון על הצעה לגנות את ישראל על הבנייה בהתנחלויות. ביולי 2011 החליט הקונגרס ברוב גורף של למעלה מ-400 תומכים מול 6 מתנגדים, על הפעלת סנקציות נגד הרשות הפלסטינית אם תכריז על הקמת מדינה באופן חד צדדי. בדצמבר 2014 הטילה ארצות הברית וטו על ההצעה הפלסטינית ל"סיום הכיבוש", שקוראת ל"סיום הכיבוש ולהגדרת לוח זמנים לגיבוש הסכם שלום ולנסיגה ישראלית מהשטחים".‏

בשנים 2013-2014 התנהל משא ומתן בין ישראל לפלסטינים, בהובלת ממשלו של אובמה ומזכיר המדינה ג'ון קרי.

בעקבות פעילות ארצות הברית להסכם על תוכנית הגרעין האיראנית, נתגלעה מתיחות בין ראשי המדינות שהגיעה לשיאה בשנת 2015 לאחר שיו"ר בית הנבחרים ג'ון ביינר הרפובליקני, הזמין את נתניהו לנאום בפני שני בתי הקונגרס. ההזמנה והנאום, שלא תואם מראש עם הממשל האמריקאי, יצרו מתיחות בין הנשיא אובמה לנתניהו, לאחר שנתניהו דיבר נגד ההסכם המתגבש בי המעצמות לאיראן. מספר חברי קונגרס דמוקרטים לא נכחו בנאום. החיכוכים בין נתניהו ואובמה המשיכו לאורך הפעילות האמריקאית בנוגע לגרעין האיראני. עם זאת, אובמה הדגיש שהיחסים בין ארצות הברית לישראל נשארו הדוקים כבעבר, וחילוקי הדעות אינם משפיעים על שיתוף הפעולה הכלכלי והצבאי. לבסוף, נחתמו הסכמות לוזאן על תוכנית הגרעין האיראנית באפריל 2015, שהובילו לאחר חודשים נוספים של שיחות להסכם המעצמות על תוכנית הגרעין האיראנית.

**אינטרסים ביחס לישראל:**

תמיכה בדמוקרטיה היחידה במזה"ת, שימור היתרון האיכותי הישראלי, ריסון מעצמה אזורית ע"י חיבוק דב.

**אינטרסים של ישראל:**

שימור יחסים מיוחדים במטרה להבטיח את המשך התמיכה בזירה הבינלאומית, הסיוע הצבאי והיתרון האיכותי.

**זיקות:**

חזקה - ישראל, איחוד אירופי, ירדן.

מתחים: ישראל (חוסר מעורבות - כפיית הסדר), איראן (שותף - איום), רוסיה (שותף - יריב), סין (שותף - יריב).

**עוצמה:** 1.

**רוסיה**

**רקע:**

יחסי ישראל-רוסיה ידעו עליות ומורדות רבות מאז הקמתה של מדינת ישראל ועד התפרקותה של ברית המועצות בשנת 1991, עם התפרקות ברית המועצות, הפך שגריר ברית המועצות בישראל לשגריר רוסיה בישראל, וכוננו יחסי ישראל-רוסיה. יחסים אלה ידעו בשני העשורים האחרונים טלטלות לא מעטות, אולם בעשור האחרון ניכר שיתוף פעולה נרחב בין שתי המדינות, ששיאן בביטול הוויזות בספטמבר 2009.

באוקטובר 2006 ציינו שתי המדינות 15 שנים לכינון היחסים הדיפלומטיים ביניהן. במסגרת זו ציינה רוסיה כי היא רואה בחיוב את התפתחות היחסים בין שתי המדינות וכי האופן בו התפתחו היחסים בתקופה כה קצרה מבחינה היסטורית (15 שנה בלבד), והגיעו לרמה כה גבוה, מראה על נכונות שני הצדדים להמשך בשיתוף הפעולה הפורה. נקודה חשובה ביחסיה של רוסיה עם ישראל היא העובדה שבישראל חיים יותר ממיליון אזרחי ברית המועצות לשעבר וחלק גדול מהם הגיעה מרוסיה עצמה. מדובר בפזורה דוברת רוסית הגדולה בעולם אשר חיה מחוץ לגבולות ברית המועצות לשעבר. בתחילת שנות ה-90 ראו שלטונות רוסיה באותם ישראלים יוצאי רוסיה - מעין גשר תרבותי אשר יכול לשמש להידוק הקשרים בין המדינות מבחינה תרבותית וכלכלית.

באופן מסורתי הייתה ברית המועצות, בהיותה מעצמת-על, בעלת אינטרסים במזרח התיכון ובמסגרת המאבק הבין גושי והמלחמה הקרה היא הגנה בעקביות על האינטרסים שלה על ידי תמיכה צבאית, כלכלית ופוליטית במדינות ערב העוינות את ישראל. נכון להיום, ישנם גורמים הרואים את רוסיה כממשיכת דרכה של ברית המועצות גם בתחום זה, ועל אף שמעולם לא התרחש עימות ישיר בין ישראל לאויביה שרוסיה לקחה בו חלק פעיל, ניתן לזהות דפוסי פעולה המצביעים על תמיכתה של רוסיה בגורמים עוינים לישראל. תחת הנהגתו של פוטין אשר נבחר לנשיאות רוסיה בשנת 2000 הפכה רוסיה מידידתה של ישראל לאחת המדינות אשר תורמות רבות לחוסר היציבות במזרח התיכון זאת על ידי תמיכה צבאית ופוליטית בארצות ערב ובארגונים אשר מוגדרים על ידי ישראל ועל ידי ארצות המערב כארגוני טרור. כך למשל הייתה רוסיה המדינה הראשונה אשר הכירה בשלטון חמאס ברצועת עזה ונציגי הארגון אף הוזמנו למוסקבה לביקור רשמי. זהו שינוי של המדיניות הרוסית משנת 2000. בשנים 2006 ו-2007 זכו נציגי חמאס לשני ביקורים ברוסיה כאשר בביקור הראשון עוד תלו הרוסים (וגם שאר העולם) תקוות ביכולתם להשפיע על עמדות חמאס לשנות את מדיניותם ולהכיר בזכות הקיום של מדינת ישראל, בביקור השני כבר היה ברור לכול כי נציגי התנועה לא מתכוונים לשנות את דעתם.

נכון להיום חברות רוסיות (בחסות הממשל הרוסי) הפכו לקבלנים העיקריים בבניית הכור הגרעיני בבושאר ולמעשה רוסיה הפכה למדינה החשובה ביותר אשר תומכת בתוכנית הגרעין האיראנית. כמו כן לרוסיה תפקיד עיקרי בחסימת ניסיונותיה של ארצות הברית להביא לגינויה של טהרן במועצת הביטחון של האו"ם ולהטלת סנקציות כלכליות עליה. בנוסף, רוסיה ממשיכה את היחסים הטובים שהיו לברית המועצות עם סוריה ובכך גורמת ללחץ בקרב גורמי הביטחון הישראלים. אלה טוענים כי הנשק אשר מוכרת רוסיה לסוריה- עושה את דרכו לידי חיזבאללה ומשמש את הארגון במסגרת התנגשויות אלימות עם ישראל.

**אינטרסים ביחס לישראל:**

השפעה במזה"ת ללא קשר לארה"ב, ריסון יריב אפשרי של בנות בריתה.

**אינטרסים של ישראל:**

שימור היחסים, תיאום אזורי, מניעת חיזוק שחקנים שליליים, אי התנגדות להסדר רצוי.

**זיקות:** חזקה - סוריה, ארה"ב, בינונית - ישראל.

**מתחים:**

ארה"ב (שותף - יריב), מעורבות אזורית (עיצוב - התחפרות).

**עוצמה:** 2.

**איחוד אירופי**

**רקע:**

לאיחוד האירופי ולישראל היסטוריה משותפת המתאפיינת בתלות הדדית ובשיתוף פעולה הולכים וגוברים - שניהם שותפים לאותם ערכי דמוקרטיה ושניהם מחויבים למערכת כלכלית בינלאומית פתוחה. בתחום המדיני פעלו מדינות האיחוד לקידום פתרון המדינה הפלסטינית, באופן חד-צדדי. תוך התעלמות מהעמדה הישראלית הרשמית, חוסר תיאום, ושלילת עמדת ישראל על הסף.‏

 ב-1980 התקבלה באיחוד האירופי "הצהרת ונציה" שבה דובר לראשונה על זכותו של העם הפלסטיני להגדרה עצמית ועל היותו של אש"ף שחקן מרכזי שיש לשתפו במשא ומתן עתידי ומאז פועל האיחוד האירופי להעצמת כוחה ומוסדותיה של הרשות הפלסטינית. האיחוד האירופאי מעוניין להגביר מבחינה עולמית את השפעתו הפוליטית והכלכלית. לאור זאת החל משנות האלפיים האיחוד האירופי פועל במסגרת הסכסוך הישראלי-ערבי-פלסטיני המוכר, כשהשתלבותו בפתרון הסכסוך נתפס כדרך לקידום מעמד האיחוד האירופי באזור ובעולם. האיחוד האירופי רואה בפתרון הסכסוך כעדיפות אסטרטגית, כמו כמפתח לפתרון כל יתר הבעיות והקונפליקטים הקיימים במזרח התיכון. מבחינתו חוסר היציבות האזורי הכולל הקצנה והתפשטות טרור, כגורם המחייב את זירוז קידום רעיון שתי המדינות.‏

בתקופת האינתיפאדה השנייה, בין השנים 2000-2003, חלקו של האיחוד האירופי במימון הרשות הפלסטינית, שתמך בטרור הפלסטיני נגד תושבי ישראל, עמד על 945 מיליון דולר.‏

**אינטרסים ביחס לישראל:**

הגברת ההשפעה העולמית מבחינה פוליטית וכלכלית. חתירה לפתרון או מיתון הסכסוך הישראלי פלסטיני מיתון הפעילות הישראלית אל מול השכנות הערביות במטרה להוריד את המתח מול האוכלוסיות הערביות אצלן.

**אינטרסים של ישראל:**

חיזוק הקשרים הכלכליים, מניעת מעורבות בפתרון הסכסוך, מניעת דה-לגיטימציה.

**זיקות:**

גבוהה - תורכיה, בינונית - ארה"ב, סוריה, ישראל, איראן.

**מתחים:**

עומק האיחוד (אחדות - דעה פרטית), ארה"ב (דעה עצמאית - תיאום), רוסיה (דעה עצמאית - תיאום).

**עוצמה:** לא רלוונטי.

**סין**

**רקע:**

היחסים בין מדינת ישראל לבין הרפובליקה העממית של סין ידעו עליות ומורדות רבות.

המחאות בכיכר טיאנאנמן ב-1989 יצרו אווירה עוינת כלפי סין בעולם, אשר הגבירה את הצורך שלה בחיזוק קשרים עם מדינות מערביות אשר מעוניינות בכך, ובהן ישראל. סין החלה להאמין בשלב זה כי הידוק הקשרים עם ירושלים יחזק את מעמדה בעיני ארצות הברית ואירופה, ויאפשר לה נגישות עסקית רבה יותר אליהן. כינון היחסים המלאים בין סעודיה לסין ב-1990 לצד כינון היחסים בין ברית המועצות לישראל באותה עת, יחד עם מדיניות ההבלגה של ישראל במלחמת המפרץ הגבירו את ביטחונה של סין באפשרות כינון קשרים מלאים עם ישראל. לאלה יש להוסיף את המאמץ המדיני השקט לאורך שנות השמונים מצידה של ישראל.

לתהליכים אזוריים הייתה תרומה משמעותית להבשלת ההחלטה של סין לנרמל את יחסיה עם ישראל - סיום המלחמה הקרה והתהליכים המרכזיים במזרח התיכון בראשית שנות ה-90, כשבראשם מלחמת המפרץ וועידת מדריד. תהליכים אלו החלישו את החזית הערבית המאוחדת נגד ישראל, ובדצמבר 1991 נמנעה סין בהצבעה בעצרת האו"ם לגבי החלטה 4686 אשר ביטלה את ההשוואה בין ציונות לגזענות. הימנעות זו של סין סימנה שינוי במדיניותה הפורמלית האנטי-ישראלית הקיצונית עד כה. לאחר ההצבעה באו"ם, בינואר 1992, נערך טקס החתימה בדבר כינון יחסים דיפלומטיים בין ישראל לסין.

מאז כינון היחסים הדיפלומטיים, היחס של האליטה הסינית כלפי ישראל הוא אמביוולנטי. מחד, קיים יחס של כבוד והערכה כלפי ישראל, הן בשל עובדת היותו של העם היהודי - עם בעל שורשים עתיקים בדומה לזה הסיני, והן בשל הישגיה המרשימים של ישראל בתחומים רבים, ובעיקר הטכנולוגיה, החקלאות והביטחון. מאידך, קיים ריחוק תרבותי הרואה בישראל גורם זר באסיה, בעל קשרים הדוקים מדי עם ארצות הברית, דבר המעורר ספקנות וחשדנות אצל הסיניים.

עם כינון היחסים הדיפלומטיים התפתח הסחר בין המדינות בקצב מהיר של עשרות אחוזים בשנה כאשר ב-2006  הוא הסתכם ב- 3.3 מיליארד דולר. בשנת 2004 משרד התעשייה והמסחר הישראלי הגדיר את סין כמדינת יעד ליצוא ישראלי

במקביל להתפתחות הסחר בין המדינות, היקף התיירות הישראלית לסין התרחב מאוד במהלך השנים האחרונות והוא עומד על עשרות אלפי תיירים בשנה. ישראל גם קיבלה את הדרישות הסיניות בדבר צמצום הקשרים הפורמליים עם טאיוואן לקשרי כלכלה ותרבות בלבד.

מאז כינון היחסים בין המדינות המשיכו ביניהן הקשרים גם בתחום התעשייה הצבאית, אם כי אלו החלו להצטמצם בשל קשריה המתהדקים של סין עם איראן והחשש הישראלי מזליגה של אמצעי לחימה לשם. אחד מהשיאים של הקשרים הללו היה העסקה שנחתמה בין המדינות בדבר מכירת מטוסי ריגול מסוג פאלקון (Phalcon) ששודרגו בישראל, בשנת 1999. עסקה זו בוטלה בסופו של דבר בעקבות לחץ אמריקאי כבד שלווה באיום בקיצוץ הסיוע הביטחוני לישראל וכן כתנאי מוקדם של ממשלו של ביל קלינטון לכינוס ועידת קמפ דייוויד ביולי 2000. ביטול העסקה, גרר זעם סיני כבד והביא לתשלום פיצויים ישראלי גבוה, בסכום של 350 מיליון דולר, כמו גם למשבר זמני ביחסים בין המדינות. במסגרת המשבר, צמצמו הסינים את הקשרים הדיפלומטיים עם ישראל ונמנעו ממפגשים מדיניים, אירוח השגריר הישראלי ועוד. למרות המשבר, לא הפסיקו הסינים את הסחר בין המדינות. המדיניות הסינית להמשיך בקשרים הכלכליים עם ישראל, נבעה משיקולי עלות תועלת וזאת לאור הרווחים הטכנולוגיים אותם הפיקה סין מקשרים אלו, במסגרת מאמציה לשמש כמעצמה מובילה. ב-2005 חזרה ישראל מהסכם נוסף בדבר אספקה ותיקון חלקי חילוף למזל"טים גם הפעם בשל לחץ אמריקאי כבד. בעקבות לחץ זה, אף הסכימה ישראל להחמיר את חוקי הפיקוח על יצוא של ציוד ביטחוני ממנה.

בזירה המדינית, המשיכה סין לנקוט קו פרו-ערבי גם לאחר כינון היחסים ובמיוחד על רקע המשברים בין המדינות מאז שנת 2000. בכל ההצבעות באו"ם ובמועצת הביטחון המשיכה סין לתמוך בהצעות לגנות את ישראל ובאלו התומכות בעניין הערבי בכלל ובזה הפלסטיני בפרט. כך לדוגמה, פעלה סין במרץ במהלך מלחמת לבנון השנייה לקבלת החלטות המגנות את ישראל, עודדה תרומות לרשות הפלסטינית ופעלה להידוק קשריה הכלכליים עם העולם הערבי. במקביל המשיכה סין בשימור יחסיה הקרובים עם איראן, יחסים אשר באים לידי ביטוי בהשקעות כלכליות רבות בין המדינות, לרבות אספקה של אמצעי לחימה שפותחו בסין, וזאת על אף ניסיונות ארצות הברית וחלק ממדינות אירופה לכונן חרם כלכלי על המדינה, בשל תוכנית הגרעין שלה, ואיומי מחמוד אחמדינג'אד על ישראל.

למרות המשברים והיחסים הטעונים, ממשיכים להתקיים יחסים פורמליים תקינים בין המדינות.

במאי 2014, במהלך ביקור בישראל של משלחת מהממשלה הסינית, הכריז ראש ממשלת ישראל בנימין נתניהו כי היחסים הכלכליים העיקרים של ישראל הם עם סין.

**אינטרסים ביחס לישראל:**

חיזוק יחסים כלכליים, השפעה אזורית.

**אינטרסים של ישראל:**

חיזוק יחסים כלכליים. מניעת מעורבות בהסכם עתידי. בניית השפעה על מדיניות החוץ הסינית כחברה ב-P5.

**זיקות:** -

**מתחים:** -

**עוצמה:** לא רלוונטי.

**תורכיה**

**רקע:**

תורכיה נמנתה  עם המדינות שהתנגדו לתוכנית החלוקה ולהקמת מדינת ישראל בעצרת האו"ם. עם זאת, לאחר שמצרים ולבנון חתמו על הסכם שביתת נשק עם ישראל במרץ, 1949 הכירה תורכיה רשמית במדינת ישראל, ובתחילת 1950 כוננו שתי המדינות יחסים דיפלומטיים  ובכך הייתה תורכיה למדינה המוסלמית הראשונה המכירה במדינת ישראל.

היחסים בין המדינות ידעו עליות ומורדות. לאחר מלחמת ששת הימים הלכו והידרדרו היחסים, וב-1980  הורידה תורכיה את דרג היחסים עם ישראל. החלמ-1986  חלה התחממות מחודשת של היחסים, שהגיעה לשיאה בין השנים 1992 ו-2000 עת נחשבו ישראל ותורכיה בעלות קרבה מיוחדת. עם התחזקות הגורמים האסלאמיים בתורכיה משנת 2002 היא הלכה והתקרבה לעולם הערבי, ויחסיה עם ישראל הצטננו.

פרוץ האינתיפאדה השנייה לא הרעה משמעותית את היחסים בין תורכיה לישראל, למרות שמדינות מוסלמיות אחרות ניתקו באותה תקופה את יחסיהן עם ישראל. תורכיה החזיקה יחסים חמים עם ישראל ועם הפלסטינים בו זמנית.

המהפך הפוליטי בנובמבר 2002 בתורכיה, דחק אל מחוץ לחיים הפוליטיים אישים מרכזיים שתחזקו את הקשרים הטובים עם ישראל, שתי המפלגות המנצחות בבחירות לא מילאו תפקיד משמעותי במדיניות החוץ ולא התנסו בקשרים עם ישראל.

שורשי המתיחות נגעו בראש ובראשונה לעצירת תהליך השלום בין ישראל ושכנותיה. מספר סיבות מוחשיות הביאו לכך שתורכיה הרשתה לעצמה לפגוע ביחסים עם ישראל במהלך שנת 2004, וביניהן ניתן למנות את ארבע הסיבות הבאות: התמשכות האינתיפאדה, חיסולים של מנהיגים פלסטינים והמצור על ערפאת, התקרבות משמעותית של תורכיה לסוריה, הידיעות הבלתי פוסקות אודות מכירת נשק ישראלי לכורדים וההתקררות ביחסים בין תורכיה וארצות הברית, על רקע המלחמה בעיראק.

שיפור מסוים חל בשנת 2006, עת החלה להסתמן אפשרות כי מהלך ההתנתקות מעזה וצפון הגדה אכן ייצא לפועל. במהלך חודש מרץ 2005 ביקר שר החוץ התורכי בישראל, ובראשית מאי אותה שנה ביקר בה לראשונה גם ראש הממשלה ארדואן. עצירת המשך תהליך ההתנתקות בעקבות מלחמת לבנון השנייה, בקיץ 2006, שבה ועוררה רחשים שליליים בצמרת הפוליטית הטורקית.

בתקופת רג'פ טאיפ ארדואן חלה התדרדרות משמעותית ביחסים בין שתי המדינות עקב הקו האנטי-ישראלי והרטוריקה האנטי-ישראלית החריפה שנקט ארדואן.

ב-2008 תקף ארדואן בחריפות את ישראל על מבצע עופרת יצוקה ובאוקטובר 2009 ביטלה תורכיה את השתתפות ישראל בתרגיל האווירי אנטוליאן איגל.‏ בשנת 2010 חלה הדרדרות נוספת ביחסים בין שתי המדינות, בעקבות אירועי המרמרה. למרות זאת, בדצמבר 2010 שלחה תורכיה 2 מטוסי כיבוי כדי לעזור לכוחות הכיבוי בישראל לכבות את השריפה בכרמל מתוך מניעים הומניטריים וחובה איסלאמית. ב-2011  הציבה תורכיה תנאי שישראל תסיר את הסגר על עזה, כתנאי לנרמול היחסים עם תורכיה. במרץ 2013 עם סיום ביקורו של נשיא ארצות הברית ברק אובמה בישראל ובתיווכו, התקשר ראש ממשלת ישראל בנימין נתניהו לארדואן והתנצל על תקרית המרמרה.

במהלך מבצע צוק איתן גינה ארדואן את ישראל בחריפות, בעקבות דבריו אלפי מפגינים אלימים תקפו את נציגויות ישראל בתורכיה , דבר שהוביל את משרד החוץ להורות על פינוי משפחות נציגי ישראל בתורכיה מחשש לשלומן  ולפרסום אזהרת מסע לתורכיה.‏

**אינטרסים ביחס לישראל:**

שותף לטיפול בסוריה, הישג מדיני בישראל לטובת שיפור מעמד בעולם המערבי ובעולם הערבי.

**אינטרסים של ישראל:**

שותף לטיפול בסוריה, שותף למימוש הסדר עתידי.

**זיקות:**

גבוהה - איחוד אירופי, בינונית - ארה"ב, ישראל, נמוכה - רוסיה סוריה.

**מתחים:**

יחס לישראל (שיתוף פעולה - הובלת העולם הערבי נגד), סוריה (אתגר משותף - יריב).

**עוצמה:** 2.

**סוריה**

**רקע:**

ועידת מדריד שנערכה בסוף 1991 סימנה את תחילת המגעים הרשמיים בין שתי המדינות. חוסר ההתקדמות בשיחות בין המדינות הביאה גם לקשיים בשיחות בין ישראל ללבנון שהייתה בתקופה זו תחת שליטה מעשית סורית.

ב-1994 תחת יצחק רבין התקיים משא ומתן עם סוריה על הסדר שלום לפי העיקרון הזה, אולם הוא נקלע למבוי סתום עקב הפער בין הצדדים בנוגע לסידורי הביטחון שיתקיימו לאחר נסיגת ישראל, ומיקומו המדויק של הגבול הבינלאומי. גם יורשיו של רבין בתפקיד ראש הממשלה,  בנימין נתניהו ואהוד ברק, קיימו מגעים גלויים וחשאיים עם סוריה בשאלת הגבול, כאשר אבן הנגף העיקרית הייתה ההפרשים שבין הגבול המנדטורי וגבולות הארבעה ביוני ובדגש שאלת השליטה במימי הירדן והכנרת.

בשנת 2003 נשיא סוריה בשאר אל-אסד, השמיע הצהרות על כוונתו לחדש את המשא ומתן עם ישראל.‏ ישראל לא הייתה מעוניינת לדון על עתידה של רמת הגולן במשא ומתן עם המשטר הסורי.

במאי 2008 הודיעו ממשלות ישראל, סוריה ותורכיה על תחילתו של משא ומתן בלתי ישיר בין ישראל וסוריה בתיווכה של תורכיה, המתבסס על המסגרת שנקבעה בוועידת מדריד. אסד העדיף כנראה לדחות את השיחות הישירות לשנת 2009 רק לאחר סיום כהונתו של נשיא ארצות הברית ג'ורג' בוש,‏ ובכל זאת סבב רביעי של שיחות בלתי ישירות התקיים בסוף יולי, ‏ושני סבבים נוספים כבר תוכננו לאחר מכן. למרות כוונתו של אסד להמשיך בשיחות בשנת 2009, לא היה עוד סבב שיחות בשנה זו, בין השאר בגלל הסכסוך שפרץ בין ישראל לתורכיה. למרות קיום השיחות, נשיא סוריה סירב להיפגש עם ראש ממשלת ישראל אהוד אולמרט בעת ששניהם השתתפו בוועידת מדינות הים התיכון בפריז ב-2008

בשנות ה-2000 נרשמו מספר התפתחויות כגורמים להגברת המתיחות בין המדינות. אלו כוללים את מהפכת הארזים בלבנון בשנת 2005 שהחלישה את מעמדה של סוריה בלבנון ואת ההתקרבות בין סוריה ואיראן. עוד לפני ועידת מדריד סייעה סוריה לארגוני טרור פלסטינים, בעיקר לחמאס ולג'יהאד האיסלאמי, שמפקדותיהם נמצאות בדמשק.

במלחמת לבנון השנייה סייעה סוריה בתחמושת לחיזבאללה באמצעות שיירות אספקה שהותקפו על גבול סוריה-לבנון, תקיפות שהביאו למותם של אזרחים וחיילים סורים, ולהבעת חשש מפני התלקחות מלחמה בין שתי המדינות. במהלך המלחמה ירה חיזבאללה רקטות סוריות, חלקן חמושות במטען רסס. לאחר המלחמה הכריזה סוריה על כוונתה לשחרר את רמת הגולן גם בדרכים צבאיות ועל תמיכתה בתושבי הגולן הנמצאים בשטח הישראלי.

במהלך מלחמת האזרחים בסוריה נורו פעמים רבות יריות ואף פצמ"רים לרמת הגולן, בחלק מהמקרים ישראל השיבה אש לעבר מקורות הירי. בספטמבר 2014 הפילה ישראל מטוס קרב סורי שחדר לשטח ישראל.

**אינטרסים ביחס לישראל:**

הימנעות.

**אינטרסים של ישראל:**

הרתעה, מניעת חיזוק גורמים שליליים, ניתוק מהתהליך הפלסטיני.

**זיקות:**

חזקה - רוסיה, איראן, חיזבאללה, לבנון.

**מתחים:**

ישראל (הימנעות - מעורבות).

**עוצמה:** 3.

**לבנון**

**רקע:**

היחסים בין ישראל ללבנון מעולם לא התקיימו במישור הכלכלי או הדיפלומטי, אף שלבנון הייתה המדינה הראשונה בליגה הערבית שהסכימה לחתום על הסכמי שביתת הנשק בתום מלחמת העצמאות עם ישראל בשנת 1949. לבנון לא השתתפה במלחמת ששת הימים וביום כיפור . עד שנות ה-70 המוקדמות היה גבול לבנון-ישראל הרגוע ביותר מבין שאר גבולותיה של ישראל עם מדינות ערב.

לאחר נסיגת צה"ל מלבנון בשנת 2000 נרשמו התנגדויות וטענות מתמשכות כי ישראל לא נסוגה באופן מלא מאדמת לבנון. המתח האזורי הסלים עם האינתיפאדה בספטמבר 2000 ובאוקטובר אותה שנה חטף חיזבאללה שלושה חיילים ישראלים בחוות שבעא', למרות שהאו"ם ורוב הקהילה הבינלאומית, כולל ישראל, הסכימו כי חוות שבעא היא חלק מסוריה.

מאז תחילת מהפכת הארזים, בישראל היו תקוות גבוהות באשר להסכם השלום עם לבנון. בשנת 2005 אמר ראש ממשלת לבנון: "אנחנו רוצים לעשות שלום עם ישראל. אנחנו לא רוצים מלחמות. אנו מקווים כי תהליך השלום יוליך קדימה אותנו, את הסורים ואת כל מדינות ערב", אבל הוא הוסיף כי לבנון לא תחתום על הסכם שלום נפרד כמו שירדן ומצרים עשו.

ב-2006 אמר ראש ממשלת לבנון כי לבנון תהיה "המדינה הערבית האחרונה לעשות שלום עם ישראל" בשל המספר הגדול של אזרחים שנהרגו במלחמת לבנון 2006.

**אינטרסים ביחס לישראל:**

הימנעות.

**אינטרסים של ישראל:**

הרתעה, ניתוק מהתהליך הפלסטיני, מניעת חיזוק גורמים שליליים.

**זיקות:**

חזקה - איראן, חיזבאללה.

**מתחים:**

ישראל (הימנעות - מעורבות).

**עוצמה:** 3.

**חיזבאללה**

**רקע:**

מפלגת האל היא מיליציה שיעית אסלאמיסטית פוליטית בלבנון. המפלגה הפרלמנטרית שהוקמה על ידי חיזבאללה נחשבת כנציגה בולטת של בני העדה השיעית בלבנון. פעילותו הצבאית של הארגון באה לידי ביטוי בפעולות גרילה וטרור נגד מטרות ישראליות, פנים-לבנוניות, סוריות ואף בינלאומיות.  ארצות הברית ,האיחוד האירופי ישראל מגדירות אותו (או את הזרוע הצבאית שלו) כארגון טרור.

חיזבאללה הוקם באופן רשמי ב-1982. קיימות עדויות רבות לכך שאיראן בנתה, מימנה וציידה את חיזבאללה, ולכך שפעולות הטרור של הארגון נעשות בשיתוף פעולה מלא עם המשטר האיראני ובהוראתו.‏ בנוסף, איראן עזרה לחיזבאללה להקים מנגנון פוליטי שמטרתו להפוך את לבנון למדינה שיעית פונדמנטליסטית. מיום הקמתו רואה הארגון במדינת ישראל אויב ועוסק בפעילות עוינת נגדה.

**אינטרסים ביחס לישראל:**

הימנעות. הרתעה.

**אינטרסים של ישראל:**

הרתעה, החלשת חיזבאללה, ניתוק מהתהליך הפלסטיני. ניצול מורכבות החברה והממשל הלבנוני בשל הסכסוך הסוני שיעי.

**זיקות:**

חזקה - איראן, סוריה, לבנון.

**מתחים:**

ישראל (הימנעות - מעורבות), איראן (זיקה מלאה - עצמאות).

**עוצמה:** 3.

**ירדן**

**רקע:**

יחסי ממלכת ירדן ומדינת ישראל התאפיינו ביחס דואלי החל מהקמת מדינת ישראל ב-1948 ועד להסכם השלום בין ישראל וירדן בשנת 1994.  עד לשנה זו היו המדינות במצב רשמי של מלחמה, ולחמו זו בזו במלחמת העצמאות ובששת הימים .עם זאת, גם בתקופה זו, התקיים ביניהם שיתוף פעולה ודיאלוג בלתי רשמי, לאור האינטרסים המשותפים של שתי המדינות.

בעקבות מלחמת לבנון הראשונה הגיע אש"ף למבוי מדיני סתום, אשר הביא אותו לחתום על הסכם עם ירדן ב-1985 שבו הוסכם על עיקרון שטחים תמורת שלום ,היה אמור לחזק את מעמדם של הצדדים מול ישראל על ידי הצגת עמדה משותפת. הסכם זה נכשל בעקבות קשיים פנימיים באש"ף והמלך חוסיין נסוג ממנו ב-1986.

ב-1987 הסכימו הצדדים על ועידה בינלאומית לקידום השלום במזרח התיכון. הסכם לונדון לא מומש, שכן במערך הפוליטי הפנימי בתוך ישראל.

ב-1987 באינתיפאדה הראשונה  חששה ירדן שהיא תתפשט אליה וביולי 1988 הכריזה על ניתוק מנהלי מהגדה המערבית ועל ויתור על כל תביעה לריבונות בשטחים, אירוע שאִפשר את חתימת הסכם השלום בין ישראל לירדן. מצב זה הביא לסיום מעשי של האופציה הירדנית להעברת השליטה על השטחים לירדן.

ב-1990 במלחמת המפרץ הראשונה מצאה את עצמה ירדן שוב בין עיראק לפלסטינאים ותמכה בסדאם חוסיין, תוך הימנעות מהצטרפות לקואליציה המלחמתית כנגדו, דבר זה פגע באהדת ארצות הברית, דבר שלווה בסנקציות כלכליות. הסנקציות הכלכליות הביאו את ירדן להתקרב לישראל על מנת להסתייע בהשפעתה על ארצות הברית.

מכיוון שישראל בתקופה זו לא הייתה מוכנה לנהל משא ומתן עם אש"ף, לא הייתה לפלסטינים ברירה אלא להיעזר בחוסיין בניהול המשא ומתן באופן עקיף עם ישראל. וכך, לוועידת מדריד ב־1991 הגיעה משלחת ירדנית־פלסטינית משותפת. מבחינת היחסים בין המדינות, על אף שהוועידה עצמה לא השיגה את מטרותיה, היא נתנה תנופה לשיחות.

המשלחת הירדנית־פלסטינית החזיקה מעמד עד אוגוסט 1993, אז גילתה ירדן שישראל ואש"ף מנהלות משא ומתן ללא ידיעתה. המשלחת המשותפת חייבה את ירדן לתת לגיטימיות לפלסטינים כמו גם זכות הטלת וטו בנושאים הקשורים למשא ומתן הישראלי־ירדני.

עם עליית רבין לשלטון בישראל בשנת 1992 ולאחר חתימת הסכם אוסלו ב-1993 החל מו"מ בין ישראל וירדן. ביולי 1994 הודיעו ראשי המדינות על סיום מצב הלוחמה בין ישראל לירדן.

באוקטובר 1994 נחתם הסכם השלום בין ישראל לירדן. ההסכם כלל תיקוני גבול קלים, הסכמים בדבר השימוש במים, והסכמה על נורמליזציה מלאה בין הצדדים. במהלך השנתיים שלאחריו נחתמו עוד שישה-עשר הסכמים מפורטים בין הצדדים בנושאים שונים.

בעקבות הסכמי השלום נפתחו הגבולות, עשרות אלפי ישראליים ביקרו באתרים שונים בירדן, ואף הועברו מפעלים לירדן שם כוח העבודה זול יותר.

אירועי 1996 מאורעות מנהרת הכותל, ובניית השכונה בהר חומה העכירו את היחסים. יחד עם זאת לאחר ירי החייל הירדני בנהריים בשנת 1997 הבהיר מלך ירדן את מחויבותו לשלום. אירוע נוסף אשר העכיר את היחסים עם ישראל היה ניסיון ההתנקשות הכושל בחייו של ח'אלד משעל ב-1997. בשנות ה-90 החל מצב בריאותו של חוסיין מדרדר ולפני מותו הוא מינה את בנו עבדאללה. עם פריצת האינתיפאדה השנייה נמנעה ירדן מלשגר את שגרירה החדש לישראל והוא הגיע רק בתחילת 2005 לקראת ההתנתקות. מתיחות נוספת נוצרה בעקבות מלחמת לבנון השנייה בה הזהיר המלך את ישראל כי פעולותיה יגרמו לפעילות טרור כנגדה וכן בזמן מבצע עופרת יצוקה במהלכו נעדר השגריר הירדני מישראל.

כיום היחסים בין ישראל לירדן חמים, ומעברי הגבול פתוחים, אם כי משמשים בעיקר תיירים, תושבי השטחים ואנשי עסקים הנמצאים בקשרים עסקיים עם ירדן. איי השלום נמצא כיום בריבונות ירדנית, אך ישראלים מבקרים בו ללא צורך בדרכון.

**אינטרסים ביחס לישראל:**

שימור הסכם השלום, השארת הבעיה הפלסטינית בישראל.

**אינטרסים של ישראל:**

קיום מדינה ירדנית יציבה, שימור הסכם השלום, שותף להסדר עתידי.

**זיקות:**

חזקה - סוריה, ארה"ב, ישראל. בינונית - מצרים. חלשה - איראן רוסיה.

**מתחים:**

ישראל (שיתוף פעולה - התכחשות), סוריה (הימנעות - מעורבות).

**עוצמה:** 1.

**מצרים**

**רקע:**

היחסים של מדינת ישראל והרפובליקה הערבית של מצרים ידעו ברבות השנים תהפוכות רבות - החל מיחסי עוינות ומלחמה דרך הסכם שלום וכלה בקיומם של יחסים דיפלומטיים מלאים אך קרירים, בין המדינות.

בתקופת השיחות המדיניות בין ישראל לפלסטינים ולסורים והחתימה על הסכם אוסלו, הידרדרו מאוד היחסים בין ישראל למצרים. מצרים ראתה במדיניות המזרח התיכון החדש של ישראל מסווה להשתלטות ישראלית כך שבאופן פרדוקסאלי ובניגוד לעמדה המוצהרת של מצרים בדבר רצונה בשלום כולל במזרח התיכון, היו שנות ה־90 שנים קשות ביחסי ישראל-מצרים. עם פרוץ האינתיפאדה השנייה התדרדרו היחסים כאשר מצרים האשימה את ישראל בדיכוי של הפלסטינים והחזירה את שגרירה מתל אביב.

השלום עם מצרים נשמר בקפדנות לאורך השנים אך נחשב ל"שלום קר", לאור העובדה שבמצרים קיימת עוינות רבה כלפי ישראל, הבאה לידי ביטוי בעיקר בתקשורת ארסית כנגד ישראל, ובהגבלות פורמליות ובלתי פורמליות על כל קשר שמקיים מצרי עם ישראל או ישראלים. מדיניות השלום הקר המצרית באה לידי ביטוי בהחרמה מוחלטת שמטילים שלל האיגודים המקצועיים במצרים על כל קשר עם ישראל וישראלים. עם עלייתו של אריאל שרון לשלטון בישראל ב-2001 והסרת ה"חשש" המצרי מפני יצירת שלום כולל במזרח התיכון ללא הנהגה מצרית, החלו היחסים בין המדינות דווקא להתחמם שוב. שיאם של היחסים בא לידי ביטוי בשחרורו של האסיר הישראלי עזאם עזאם. שיאם של הקשרים בתקופת שרון היו בימי תוכנית ההתנתקות, אז הגיע התיאום בין המדינות לשיא.

בפרוץ מלחמת לבנון השנייה השמיעה מצרים ביקורת נגד התנהלות חיזבאללה ונקטה מדיניות של תמיכה שקטה בישראל. היקף הפגיעה במטרות ובאוכלוסייה האזרחית גרם למתיחות מסוימת ביחסי שתי המדינות, אף כי מובארכ הבהיר, שלא יתערב במלחמה. בקיץ 2007, עם חיזוק מקומה של מצרים כמתווכת בסכסוך הישראלי-פלסטיני ובעיקר סביב סוגיית החייל החטוף גלעד שליט, התחממו שוב היחסים בין המדינות .

בזמן מבצע עופרת יצוקה נתנה מצרים גיבוי שקט לפעולות צה"ל כנגד ארגון הטרור חמאס ברצועת עזה, הטילה עליו את האחריות לפרוץ האירועים. למרות דרישת הפלסטינים, היא סירבה לפתוח את מעברי הגבול, כל עוד הרשות הפלסטינית לא תקבל את האחריות עליהם. עם זאת, היא גינתה את ישראל לאחר תחילת המהלך הקרקעי. יחסה העוין של מצרים לתנועת החמאס, נובע בין היתר מחששה מהתערבות והתפשטות איראנית-איסלמיסטית כמו גם התחזקות האחים המוסלמים באזור. מצרים המשיכה עם אותו קו, המתנגד לחמאס גם במהלך שנת 2009 מצרים החלה בבניית קיר פלדה בעומק של כמה עשרות מטרים לאורך ציר פילדלפי.

במהלך ההפגנות ב-2011 נגד הנשיא מובארכ פוצצו קבוצות קיצוניות שהיו נגד הסכם השלום בין ישראל למצרים מספר פעמים את צינור הגז טבעי ממצרים לישראל. החבלות החוזרות בצינור הביאו להפסקה של הזרמת הגז לישראל לסירוגין ולפגיעה במאזן האנרגיה של ישראל. הממשל החדש במצרים ביקש לרכוש את ליבה של דעת הקהל המצרית באמצעות הוכחה כי יחסו לישראל שלילי מאשר זה של משטרו של הנשיא לשעבר מובארכ, ולכן ב-28 במאי פתח את מעבר רפיח שבין רצועת עזה למצרים, לראשונה מאז שהוטל הסגר על רצועת עזה.

בעקבות מתקפת הטרור בדרום ישראל (2011) החלו הפגנות המונים מול שגרירות ישראל בקהיר. במהלך ההפגנות ב-20 באוגוסט הסיר מפגין את דגל ישראל מעל בניין השגרירות והמועצה הצבאית העליונה של מצרים שקלה להשיב את השגריר המצרי מתל אביב. לבסוף התנצלה ישראל על מותם של החיילים המצריים, אך מצרים הודיעה כי לא תסתפק בהתנצלות זו. יחסו של המשטר החדש לישראל, הפיכתו של הגבול הישראלי-מצרי לגבול עימות, פעילות ארגוני טרור בחצי האי סיני והעוינות ברחוב המצרי לישראל, הביאו את יחסי שתי המדינות לשפל.

ב-9 בספטמבר 2011 התרחשה תקיפת בניין שגרירות ישראל במצרים, במהלכה תקף ההמון את הבניין והשתלט עליו, תוך שהוא בוזז את תכולת חלק ממשרדי השגרירות. המאבטחים הישראלים בשגרירות עמדו בסכנה וחולצו בידי הצבא המצרי לאחר לחצים אמריקניים על השלטון הצבאי המצרי. בעקבות כך הוחזרו לישראל השגריר, עובדי השגרירות ובני משפחותיהם.‏

באוקטובר 2011 סייעה מצרים לישראל ולחמאס להגיע להסכם בדבר שחרור גלעד שליט.

**אינטרסים ביחס לישראל:**

הישג מדיני בישראל לטובת שיפור מעמד בעולם המערבי ובעולם הערבי.

**אינטרסים של ישראל:**

שימור הסכם השלום, חיזוק המעמד בעולם הערבי, חיזוק הקשר לארה"ב, שותף להסדר עתידי עם הפלסטינאים.

**זיקות:**

חזקה - ארה"ב, ישראל. בינונית - רוסיה.

**מתחים:**

ישראל (שלום - יחסים קרירים), זיקה מעצמתית (ארה"ב- רוסיה).

**עוצמה:** 1.

**איראן**

**רקע:**

היחסים נעו על משרעת רחבה ועברו עליות ומורדות. החל מברית פוליטית בין שתי המדינות, המשך בעוינות עם עלייתו האייתוללות ושיאה בתקופת כהונתו של מחמוד אחמדינז'אד.

במשך השנים נשאר שלטון האייתולות איראן לא חדלה להניף את דגל העוינות לישראל, לגנות את מדינות ערב על חוסר נחרצותן במאבק נגדה ועל מוכנותן לשאת ולתת עמה על שלום, ולתמוך במדינות ובתנועות האסלאמיסטיות והטרוריסטיות הנאבקות נגדה.‏ איראן סיפקה נשק לפלסטינים, לחמאס ותמכה בחיזבאללה. יחד עם חיזבאללה הייתה איראן מעורבת בפיגוע בשגרירות ישראל בארגנטינה ב-1992 ופיגוע בבניין הקהילה היהודית בארגנטינה ב-1994. מעבר לאידאולוגיה המוסלמית, המדיניות האנטי ישראלית שירתה את יומרתה של איראן להיות מנהיגת העולם המוסלמי וגורם מרכזי בזירת המזרח התיכון, את נחרצותה להפגין את הצלחת המהפכה האסלאמית. ישראל מבחינתה מציגה את איראן כמקור העיקרי לסכנה הקיומית שלה ואיום ממשי על תהליך השלום ועל יציבות האזור בכלל.‏ איראן כרפובליקה אסלאמית מתחילתה התנגדה לישראל ותמכה בפלסטינים, זאת משום שראתה בישראל כמדינה בלתי חוקית. הרפובליקה התנגדה לכל הסכם שלום ערבי-פלסטיני עם ישראל. לתפיסתה של איראן ישראל אינה מדינת היהודים שהגיעו לארץ-ישראל על-מנת להקים מדינה ליהודים ולהקריב את עצמם עבורה, אלא היא קנוניה מערבית לשמירת האינטרסים המערביים במזרח-התיכון.‏ איראן רואה את ישראל כמעין מחסום מערבי אזורי להתאחדות מדינות האסלאם. ומכאן בעצם רואה את ישראל כשלוחה של ארצות הברית שעליה לעקוף את משוכתה בטרם תוכל להתמודד מול ארצות הברית. הרפובליקה האסלאמית רואה עצמה כיריבה האזורית של ישראל ומבקשת ליצור עמה מאזן-כוחות.

מדיניותה של איראן כלפי ישראל לא השתנתה באופן מהותי בתקופה החל מ-1997 בה כיהן מוחמד ח'אתמי הרפורמיסטי, כנשיא איראן. נשיא איראן מ-2005 ועד 2013 מחמוד אחמדינג'אד, קולני יותר באיבתו לישראל. הוא הביע פקפוק בהתרחשות השואה וטען שאם האירופים מרגישים צורך לפצות את היהודים על השואה עליהם להקים מדינה ציונית באירופה במקום ישראל.

החל מסוף שנות ה-90 עמדו יחסי ישראל איראן בצל התפתחות תוכנית הגרעין האיראנית והפעילות הישראלית למניעת הגעת נשק גרעיני לידי איראן. ישראל פעלה נגד תוכנית הגרעין האיראנית במישור הדיפלומטי בקהילה הבינלאומית, וגם רמזה שאיננה שוללת תקיפה באיראן, אפשרות שהופיעה בעיתונות כבר ב-1998,‏ אם הקהילה הבינלאומית לא תעצור את פיתוח הנשק הגרעיני של איראן.

**אינטרסים ביחס לישראל:**

כלי לניגוח ארה"ב. הגמוניה בעולם השיעי ויצוא המהפכה. כלי לניגוח ארה"ב.

**אינטרסים של ישראל:**

מניעת גרעין, הפרדה בין איראן למערב, צביעת איראן בציר איסלאמי קיצוני, מניעת מעורבות בפתרון מדיני.

**זיקות:**

גבוהה - סוריה, לבנון, חיזבאללה. בינונית - רוסיה, איחוד אירופי.

**מתחים:**

עולם ערבי (הגמוניה - מאבק דתי), גרעין (הגמוניה - מחיר), מערב (הסכמים - עצמאות).

**עוצמה:** 2.

|  |  |  |  |  |  |  |
| --- | --- | --- | --- | --- | --- | --- |
| שחקן | אינטרס ביחס לישראל | אינטרס ישראלי | זיקות | זיקות לפלסטינאים | מתחים | עוצמה |
| ארה"ב | תמיכה בדמוקרטיה היחידה במזה"ת, שימור היתרון האיכותי הישראלי, ריסון מעצמה אזורית ע"י חיבוק דב.מנופים:סיוע ביטחוני. רשת ביטחון בזירה הבינ"ל. ערבות להסכם עתידי. | שימור יחסים מיוחדים במטרה להבטיח את המשך התמיכה בזירה הבינלאומית, הסיוע הצבאי והיתרון האיכותי.מנופים:התקרבות לרוסיה. אי קבלת מרות בנושא אירן.שת"פ אזורי (מודיעין ויכולות). | חזקה - ישראל, איחוד אירופי, ירדן. | רצון לפתרון הסכסוך ולמצב הפלסטיני. | ישראל (חוסר מעורבות - כפיית הסדר)איראן (שותף - איום)רוסיה (שותף - יריב)סין (שותף - יריב). | 1 |
| רוסיה | השפעה במזה"ת ללא קשר לארה"ב,ריסון יריב אפשרי של בנות בריתה. לחימה באיסלאם קיצוני.מנופים:חיבוק חמאס ורשות. חיזוק יריבים לישראל. | שימור היחסים. תיאום אזורי. מניעת חיזוק שחקנים שליליים. אי התנגדות להסדר רצוי. בניית השפעה על מדיניות החוץ הסינית כחברה ב-P5.מנופים:התקרבות לארה"ב. אי קבלת מרות בנושא אירן. הימנעות משת"פ אזורי (מודיעין ויכולות). | חזקה - סוריה, ארה"ב. בינונית - ישראל. | רצון לפתרון הסכסוך ולמצב הפלסטיני.מכירים בחמאס.מקיימים מגעים רצופים עם חמאס ורשות.בעלי עניין במעורבות בהסדר. | ארה"ב (שותף - יריב), מעורבות אזורית (עיצוב - התחפרות). | 2 |
| איחוד אירופאי | הגברת ההשפעה העולמית מבחינה פוליטית וכלכלית.חתירה לפתרון או מיתון הסכסוך הישראלי פלסטיני מיתון הפעילות הישראלית אל מול השכנות הערביות במטרה להוריד את המתח מול האוכלוסיות הערביות אצלן.מנופים:הגדלת התמיכה ברשות. בידוד ישראל בעולם. עידוד מהלכים מדיניים כנגד ישראל. | מניעת פגיעה בקשרים הכלכליים. הימנעות מחרם. מניעת מעורבות בפתרון הסכסוך. מניעת דה-לגיטימציה.שימור הקשר עם קבילות יהודיות. המשך קירבה לנאט"ו.מנופים:הדרה מהתהליך המדיני. | גבוהה - תורכיה. בינונית - ארה"ב, סוריה, ישראל, איראן. | רצון לפתרון הסכסוך ולמצב הפלסטיני.תורמים משמעותיים לרשות.בעלי עניין במעורבות בהסדר. | עומק האיחוד (אחדות - דעה פרטית), ארה"ב (דעה עצמאית - תיאום), רוסיה (דעה עצמאית - תיאום). | 4 |
| סין | חיזוק יחסים כלכליים. השפעה אזורית.מנופים:השקעה בכלכלה ישראלית / כלכלות מתחרות. | חיזוק יחסים כלכליים. מניעת מעורבות בהסכם עתידי. בניית השפעה על מדיניות החוץ הסינית כחברה ב-P5.מנופים: - | - | רצון לפתרון הסכסוך ולמצב הפלסטיני. | - | 5 |
| תורכיה | שימוש בישראל ככלי לבניית היחסים עם העולם הערבי ובניית הגמוניה במזה"ת.מנופים:יחס לחמאס. עידוד פעילות הדה-לגיטימציה. תמיכה כלכלית ברשות. | שותף לטיפול בסוריה. שותף למימוש הסדר עתידי. בניית/שיקום יחסים עם מדינה מוסלמית במזה"ת. מנופים: התקרבות למצרים. נורמליזציה ביחסים ככלי תורכי לחיזוק הכשרים עם ארה"ב והאיחוד האירופי. | גבוהה - איחוד אירופי. בינונית - ארה"ב, ישראל. נמוכה - רוסיה סוריה. | רצון לפתרון הסכסוך ולמצב הפלסטיני.משרדי חמאס בתורכיה.מקיימים מגעים רצופים והדוקים עם חמאס ורשות. | יחס לישראל (שיתוף פעולה - הובלת העולם הערבי נגד), סוריה (אתגר משותף - יריב). | 2 |
| סוריה | הימנעות. הרתעה.מנופים: - | הרתעה. מניעת חיזוק גורמים שליליים. ניתוק מהתהליך הפלסטיני.מנופים: - | חזקה - רוסיה, איראן, חיזבאללה, לבנון. | המשך המצב הקיים והחרפתו. | ישראל (הימנעות - מעורבות). סעודיה ומצרים (יריב דתי ולאומי). | 5 |
| לבנון | הימנעות.מנופים: - | הרתעה. ניתוק מהתהליך הפלסטיני. מניעת חיזוק גורמים שליליים.מנופים: - | חזקה - איראן, חיזבאללה. | המשך המצב הקיים והחרפתו.פליטים פלסטינאים רבים מצויים בלבנון. קיים עניין בהשארתם במצב זה. | ישראל (הימנעות - מעורבות). | 4 |
| חיזבאללה | הימנעות. הרתעה.מנופים: - | הרתעה, החלשת חיזבאללה. ניתוק מהתהליך הפלסטיני.ניצול מורכבות החברה והממשל הלבנוני בשל הסכסוך הסוני שיעי.מנופים: - | חזקה - איראן, סוריה, לבנון. | המשך המצב הקיים והחרפתו.מעודד פעולה אלימה נגד ישראל ושולל כל הסכם. | ישראל (הימנעות - מעורבות). איראן (זיקה מלאה - עצמאות). | 4 |
| ירדן | שימור הסכם השלום. השארת הבעיה הפלסטינית בישראל.מנופים: לחץ בנושא ירושלים. עיכוב פרויקטים כלכליים. פגיעה בשת"פ הביטחוני. | קיום מדינה ירדנית יציבה. שימור הסכם השלום. שותף להסדר עתידי.מנופים: המשך תמיכה כלכלית בירדן. חיזוק מעמד ירדן דרך ארה"ב.  | חזקה - סוריה, ארה"ב, ישראל. בינונית - מצרים. חלשה - איראן רוסיה. | רצון לפתרון הסכסוך ולמצב הפלסטיני.בעלת אוכלוסייה פלסטינאית גדולה.רואה את עצמה כשותפה לריבונות בהר הבית.מעוניינת בתיחום הפתרון לגדה המערבית. | ישראל (שיתוף פעולה - התכחשות), סוריה (הימנעות - מעורבות). | 1 |
| מצרים | הישג מדיני בישראל לטובת שיפור מעמד בעולם המערבי ובעולם הערבי. מנופים: לחץ בנושא ירושלים. עיכוב פרויקטים כלכליים. פגיעה בשת"פ הביטחוני. | שימור הסכם השלום. חיזוק המעמד בעולם הערבי. חיזוק הקשר לארה"ב, שותף להסדר עתידי עם הפלסטינאים.מנופים: חיזוק היחסים עם תורכיה. דחיקת עזה לסיני. המשך שת"פ כלכלית בירדן. חיזוק מעמד ירדן דרך ארה"ב. | חזקה - ארה"ב, ישראל. בינונית - רוסיה. | רצון לפתרון הסכסוך ולמצב הפלסטיני.חמאס הוא אויב מצרים - קשר לאחה"ס.מעוניינת בתיחום הפתרון לרצועת עזה.מיגור הטרור בסיני / רצועת עזה. | ישראל (שלום - יחסים קרירים), זיקה מעצמתית (ארה"ב- רוסיה). | 1 |
| איראן | הגמוניה בעולם השיעי ויצוא המהפכה. כלי לניגוח ארה"ב. מנופים: - | מניעת גרעין. הפרדה בין איראן למערב. צביעת איראן בציר איסלאמי קיצוני. מניעת מעורבות בפתרון מדיני.מנופים: - | גבוהה - סוריה, לבנון, חיזבאללה. בינונית - רוסיה, איחוד אירופי. | המשך המצב הקיים והחרפתו.מעודד פעולה אלימה נגד ישראל ושולל כל הסכם. | עולם ערבי (הגמוניה - מאבק דתי), גרעין (הגמוניה - מחיר), מערב (הסכמים - עצמאות). | 4 |